google/wiki40b huggingface dataset:
וסטייה

וסטייה או וסט (בערבית: وسطية) הוא מונח הנמצא בשימוש באסלאם ומשמעותו - מתינות, מרכז, דרך האמצע, איזון.

בקוראן

המונח מוזכר בקוראן חמש פעמים, במשמעות כוללת של מתינות, מרכזיות (כלומר, הימנעות מקיצוניות) וכבוד.
בסורת הפרה נאמר:
"
כך עשינו אתכם אומה מן המיטב (וַסַט), למען תעידו על מעשי האנשים ולמען יעיד השליח על מעשיכם. (وَكَذَٰلِكَ جَعَلْنَاكُمْ أُمَّةً وَسَطًا لِتَكُونُوا شُهَدَاءَ عَلَى النَّاسِ وَيَكُونَ الرَّسُولُ عَلَيْكُمْ شَهِيدًا)" (סורה 2, פסוק 143)
בסורת הקולמוס נאמר: "
אמר הנכבד שבהם (אַוְסַטַהֻם), הן שאלתי אתכם מדוע אינכם משבחים את אלוהים. (قَالَ أَوْسَطُهُمْ أَلَمْ أَقُلْ لَكُمْ لَوْلَا تُسَبِّحُونَ)" (סורה 68, פסוק 28)
פארק החייל האוסטרלי

מבנה

הגן נחנך בשנת 2008 והוא משתרע על שטח נרחב. הגן מגודר ויש לו שמירה קבועה, שעות מוגדרות לפתיחה לקהל וצוות עובדים המתחזק אותו. בפינה המזרחית של הגן ניצב פסל של חייל אוסטרלי רכוב על סוס מסתער, וכן לוחות עם הסברים על הקרב. בגן ישנן גם פינה לפיקניקים, פינות נוי, שירותים ציבוריים ומתחם משחקים גדול תחת ציליה.
רובו של מתחם המשחקים נגיש לילדים המשתמשים בכיסאות גלגלים. הוא מכיל מגלשות שאפשר לטפס אל חלקן בעזרת רמפה, קרוסלה שיש בה ספסלי ישיבה לצד מקומות בטיחותיים לכיסאות גלגלים, נדנדות וערסלים מסוגים רבים ומבוך. חניית הנכים של הגן מצויה בתוך הגן עצמו כך שאנשים כבדי תנועה אינם צריכים ללכת למרחקים ארוכים בתוך הגן.
בבניית הפארק הושקעו למעלה משלושה מיליון דולר, חלקם מקרן פראט - Pratt האוסטרלית וקרן באר שבע.
רוג'ר מייסון ג'וניור

קריירה

מייסון נולד בעיר וושינגטון די. סי., ולמד שלוש שנים באוניברסיטת וירג'יניה שבה השיג ממוצעים מרשימים של 13.8 נקודות, 3 ריבאונדים ו-2.6 אסיסטים למשחק. בשנת 2002 החליט להירשם לדראפט ה-NBA, והוא נבחר בבחירה ה-30 בדראפט על ידי שיקגו בולס, שהיו בתקופה של ירידה ביכולת.
מייסון שיחק בעונת הבכורה שלו ב-NBA ב-17 משחקים והשיג ממוצעים מאכזבים של 1.8 נקודות, 0.7 ריבאונדים ו-0.7 אסיסטים למשחק.
לאחר מכן בעונת 2003/2004 שיחק מייסון ב-3 משחקים במדי הבולס בטרם עבר לקבוצת טורונטו ראפטורס שבה שיחק 23 משחקים והשיג ממוצעים של 4 נקודות, 1.2 ריבאונדים ואסיסט אחד למשחק, אך הוא נפצע ושוחרר.
בהמשך עונת 2003/04 החליט מייסון לעבור לשחק באירופה, שבה הוא חתם בקבוצת אולימפיאקוס היוונית שאיתה שיחק במסגרת היורוליג.
לאחר מכן, בעונת 2005/06 עבר לשחק בישראל בקבוצת הפועל ירושלים שאיתה הגיע לחצי גמר גביע יול"ב, וביסס עצמו כשחקן מוביל וכאחד השחקנים הבולטים בקבוצה. במהלך עונתו בישראל שמו נקשר בפרשת התעללות מינית בנערה ביחד עם חבריו לקבוצה הוראס ג'נקינס, מריו אוסטין ושחקן הפועל תל אביב דאז מרכוס האטן.
את עונת 2006/2007 החל מייסון ביפן בה סיכם בקבוצת OSG פיניקס המקומית לאחר ששוחרר מהפועל ירושלים, אך שבועיים לאחר סיכומו קיבל חוזה מובטח בוושינגטון ויזארדס, שהתעניינה בשירותיו. הוא חתם בקבוצה ושיחק בה במשך שנתיים שבהן הראה יכולת טובה. לאחר עונת 2007/2008 עבר לסן אנטוניו ספרס בה שיחק במשך שנתיים.
בארבע העונות הבאות שיחק עבור ניו יורק ניקס, וושינגטון ויזארדס, ניו אורלינס הורנטס ומיאמי היט, ובסיום עונת 2013/2014 פרש ממשחק, בגיל 33.
כאב בטן

סוגי כאב בטן

כאב בטן קרבי (ויסצרלי) נובע מפתולוגיה באיברים פנימיים הגורמת למתיחה של הצפק הקרבי, שאיתם הוא בא במגע. זהו כאב עמום, אשר בא והולך לסירוגין, ולפעמים שורף. החולה מתקשה למקם באופן ממוקד את הכאב. כאב סומטי הוא כאב חזק, חד וממוקד הנובע מגירוי של הצפק הדופני. כאב זה משתנה בתנועה ובשיעול. כאב מושלך נובע מפתולוגיות בבית החזה או באגן, אולם הוא מתבטא בבטן.
כאב בטן כרוני הוא כאב בטן הנמשך מעל שישה חודשים. לכאב זה יכול להיות רקע אורגני או רקע תפקודי. כאב אורגני נובע מתהליך פתולוגי באיבר וגורם לחולה להתעורר משינה. כאב תפקודי, כמו בתסמונת המעי הרגיז, הוא יותר שכיח מבין הכאבים הכרוניים. לרוב הוא מערב יותר מאיבר אחד והוא אינו מעיר משינה. הוא שכיח יותר בנשים ובמקרי התעללות, למשל, דחק מגביר אותו וקיימת בעקבותיו נטייה לדיכאון.

היסטוריה רפואית

בירור של היסטוריה של כאבים, תרופות, רקע סוציאלי רקע רפואי משפחתי יכולים לסייע בבירור סיבת הכאב.

הופעת הכאב ותזמונו

הופעה פתאומית חריפה של הכאב, בטן חריפה, דורשת אבחנה והתערבות באופן מיידי. דוגמאות להופעה פתאומית מסכנת חיים: נקב של המעי או של כלי דם, אוטם של המעי וקרע של כלי דם גדול בעקבות מפרצת. כאב גם יכול להתחיל לאט ולהתגבר, כמו בדלקת התוספתן, בגסטרואנטריטיס ובאבנים בכליות ובמרה.

גורמים מחמירים ומקלים

כאשר תנועה מחמירה את הכאב, הדבר מעלה חשד למעורבות הצפק. מאידך, כאשר החולה באי-שקט ואינו יכול למצוא מנוחה, הדבר מעלה חשד לפתולוגיה שמקורה בכליה. אכילה לרוב מקלה כאבים שמקורם בכיב פפטי בתריסריון ומחמירה כיב פפטי בקיבה וכאבים שמקורם במעי הדק. ארוחה שומנית מחמירה כאבים שמקורם בדרכי המרה.

סימנים נלווים

בירור סימנים נלווים גם כן יכול לכוון את הרופא לאבחנה. עם הסימנים האלה נמנים: חום, צהבת, שלשול ועצירות, צבע השתן והיריון.

בדיקה גופנית

סדר הבדיקה הגופנית בתלונות המערבות את הבטן מתחיל בבדיקת הסימנים החיוניים. לאחר מכן, הרופא מתבונן בבטן, למשל על הסימטריה שלה, וממשיך בהאזנה לפריסטלטיקה של המעיים. המישוש והניקוש מתחילים מהאזור המרוחק מהכאב ומתקרבים אליו. מטרת המישוש היא למצוא אזורי רגישות, סימנים של התגוננות והגדלה של איברים או מציאת גושים. נוסף על בדיקה של הבטן, מתבצעות גם בדיקה רקטלית ובדיקה וגינלית, וכן בדיקה של הלב ומערכת הנשימה.

בדיקות מעבדה והדמיה

בבדיקות מעבדה נבדקים בבדיקת דם ספירת הדם והדיפרנציאל. ממצאים של אנמיה יכולים להעיד על דלקת מעי איסכמית, הרעלת עופרת או מחלת מעי דלקתית. לויקוציטוזיס יכול להעיד על מחלה זיהומית או דלקתית. כמו כן נבדקים בבדיקת דם תפקודי כבד לבירור דלקת כבד או חסימה בדרכי מרה, רמות עמילאז לבירור דלקת לבלב, HCG להיריון, אלקטרוליטים, גזים בדם לחמצת מטבולית ושקיעת דם, אשר מוחשת במחלות חיסון עצמי, מחלת קרוהן וקדחת ים תיכונית משפחתית. בדיקת שתן משמשת לבדיקת זיהום או אבנים בדרכי השתן.
מבחינה רדיולוגית, צילום בטן וצילום חזה יכולים לתת מידע על התנקבות כיב ודלקת ריאות. בדיקת אולטרה סאונד יכולה לזהות תסמינים במרה ובאגן, ואולטרה סאונד אנדוסקופי גם פתולוגיות בלבלב. אולטרה סאונד גינקולוגי עשוי לאבחן בעיות באגן. CT בטן הפך לבדיקה הראשונה בחדר מיון לאבחון כאבי בטן חריפים. הוא מסייע בממצאים דלקתיים, בממצאים של כלי הדם ובאיברים מוצקים. MRI גם כן יכול לשמש לפעולה זו, אך הוא אורך זמן רב יותר. אלקטרוקרדיוגרם מסייע לברר בעיות לבביות שיכולות להתייצג בכאב ברום הבטן.

טיפול

הטיפול בכאב בטן הוא בראש וראשונה לפי האבחנה של הגורם לכאב. ללא אבחנה של הגורם, ניתן לטפל בטיפול תומך ומקל, למשל במשכך כאבים.
מנזר סנט ג'ורג'

מנזר סנט ג'ורג, הקרוי גם "דיר מאר ג'ריס", או מנזר חוזיבה הוא מנזר יווני אורתודוקסי הבנוי בצלע ערוץ נחל פרת במדבר יהודה, בקירוב בגובה פני הים. ראשית ההתיישבות בו נעשתה על ידי חמישה נזירים סורים שלאחריהם, במאה החמישית נזיר בשם יוחנן מהעיר תבי התיישב במקום והקים מנזר מסוג קוינוביון. המנזר הורחב במהלך המאה השישית על ידי הנזיר גיאורגיוס מכוזיבא, שעל שמו נקרא המנזר. המנזר נהרס ונבנה מחדש מספר פעמים. הוא נהרס במהלך הכיבוש הפרסי, שוקם ונהרס מחדש על ידי הערבים. המבנה הקיים נבנה ברובו במהלך המאה ה-19. קומתו העליונה של המנזר היא מערה עתיקה, שסביבה נבנו שלוש כנסיות. הנזירים מאמינים כי זו המערה בה התגורר אליהו הנביא בהגיעו לנחל כרית, ובה ניזון מהלחם ומהמים שהביאו לו העורבים. כן מאמינים הנוצרים כי במערה זו בישר מלאך לסבו של ישו, יואכים, כי אשתו חנה תלד את מרים הבתולה. 
הפסגות שסביב למנזר מוקפות בצלבים מברזל, שהוצבו על ידי הנזירים בשנת 1967. כן מצויים בצוקים כוכי התבודדות בהם מתבודדים הנזירים. 
כיום (סוף 2011) חיים במנזר עשרה נזירים, תשעה מהם מיוון ואחד מסרביה. למנזר זיקה עמוקה למנזר דיר חג'לה שליד יריחו ואב המנזר של דיר חג'לה נחשב גם כאב המנזר של סנט ג'ורג'.
IPad Air

השקת המכשיר

המכשיר הוכרז בסן פרנסיסקו, ארצות הברית, באירוע של אפל עם הסלוגן "יש לנו הרבה מה לכסות", סימן שרמז שיוכרזו הרבה מכשירים ומערכות באירוע זה. האירוע נערך ב-22 באוקטובר 2013, ובמהלכו הוצגו הדורות החדשים של האייפדים, האייפד אייר והאייפד מיני 2, ועוד מוצרים כגון OS X Mavericks ומחשבי המקבוק החדשים.

חומרה

מכשיר האייפד אייר מגיע עם מסך 9.7 אינץ' וה-Retina Display, עם צפיפות פיקסלים של 264ppi ויחס של 4:3. הוא דק ב-20% מהאייפד 4 ועוביו עומד כעת על 7.5 מ"מ, ומשקלו 469 גרם לדגם ה-Wi-Fi ו-478 גרם לדגם הסלולר לעומת 635 גרם בקודמו. אזור השוליים הוצר ב-43% כמו באייפד מיני, מה שייתן למשתמש אחיזה נוחה יותר ומשקל נמוך יותר. ה-iPad Air מגיע עם שבב ה-A7 (כפול ליבה Cyclone מתוצרת אפל) עם ארכיטקטורת 64 ביט ושבב התנועה ה-M7, כשהוא מהיר פי 9 מהאייפד הראשון (מעבד של 1.4GHz); עם זאת, בדורות הקודמים היה נהוג להציג שבב משודרג כדוגמת A6X, A5X ועוד. הסוללה תספיק כמו בדורות הקודמים לכ-10 שעות עבודה. מצלמתו האחורית נשארה ברזולוציית 5 מגה פיקסל וללא פלאש, אך העדשה משתמשת בטכנולוגיית ה-Ultra Pixel של HTC. בשונה מהאייפדים הקודמים, אפל בחרה להשתמש בשני רמקולים סטריאופוניים, לעומת הרמקול המונופוני היחיד שהיה קיים עד כה.
תסביך פרנקנשטיין

בסיפורי הרובוטים של אייזיק אסימוב, תסביך פרנקנשטיין (באנגלית: Frankenstein complex) הוא מונח המבטא פחד מרובוטים דמויי אדם. ההתנהגות מתוארת בימנו על ידי המונח אוטומטונופוביה. המונח מופיע בסיפורי הרובוטים הרבים של אסימוב.
השם, "תסביך פרנקנשטיין", הגיע משמו של ויקטור פרנקנשטיין ברומן פרנקנשטיין מאת מרי שלי. בסיפור פרנקנשטיין יוצר ישות תבונית, אך מוצא שהיא מחרידה ונוטש אותה, והיצור הדחוי פותח במסע נקמה אכזרי. בתרבות הכללית השם 'פרנקנשטיין' נקשר אל המפלצת ולא אל יוצרה, וכך גם המונח 'תסביך פרנקנשטיין' מתייחס לפחד מן הרובוטים ולא מיוצריהם, הרובוטיקאים.
ברבים מסיפורי הרובוטים של אסימוב הגישה הכללית של הציבור לרובוטים היא פחד וחשד: אנשים רגילים חוששים שרובוטים יחליפו אותם או ישלטו בהם, למרות ששליטה זו אינה אפשרית תחת שלושת חוקי הרובוטיקה, שהראשון בהם הוא: "לא יפגע רובוט לרעה בבן אדם, ולא יניח, במחדל, שאדם יפגע."
אמנם, הציבור אינו מקשיב בדרך כלל להיגיון זה, ומקשיב לפחדיו. הסיפור הקצר "הרובוט שנעלם" המופיע בספר אני, רובוט הוא דוגמה של "פחד מרובוטים" שאסימוב תיאר.
בספריו של אסימוב, תסביך פרנקנשטיין הוא בעיה רצינית עבור רובוטיקאים ויצרני רובוטים. העושים ככל יכולתם כדי להרגיע את הציבור ולהראות לו שרובוטים אינם מזיקים. לפעמים הם אפילו מסתירים מהציבור את האמת אודות רובוטים מסוכנים כדי לא לעורר תבהלה ציבורית.
יואל אסתרון

ביוגרפיה

אסתרון גדל בחולון. בתחילת שנות ה-70 התגייס לצה"ל. בתחילה שירת בחטיבת גולני ואחר כך עבר לגלי צה"ל, שם שימש כתב צבאי (במלחמת יום הכיפורים), כתב מדיני (אחרי המלחמה) ועורך יומני חדשות ותוכניות. לאחר השירות הצבאי, שימש כתב, עורך ומנחה בטלוויזיה הישראלית. 
בשנות ה-80 פנה לעיתונות הכתובה. בשנת 1982 מונה לעורך המקומון הירושלמי "כל העיר", ובשנת 1984 מונה לעורך המקומון התל אביבי "העיר", שניהם מרשת שוקן. בשנים 1988–1991 שירת ככתב בארצות הברית של העיתון "חדשות", וב-1991 מונה לעורך העיתון במקומו של יוסי קליין, עד סגירתו ב-1993. 
במשך עשר שנים, מ-1994 עד 2004, היה עורך המשנה של "הארץ", לצדו של חנוך מרמרי. מינואר 2005 היה עורך המשנה של "ידיעות אחרונות", לצד העורך רפי גינת. בסוף אפריל 2007, עם מינויו של שילה דה-בר לעורך העיתון, הודיע אסתרון על פרישתו. זמן קצר אחר כך, הקים את "כלכליסט" שהפך לעיתון הכלכלי הגדול בישראל, הן בפרינט (TGI) והן אונליין (SimilarWeb). ב-2018 הוסיף לכלכליסט מהדורה אנגלית CTech. כמו כן ייסד את פעילות הכנסים והוועידות בישראל, בארצות הברית ובאירופה. 
קיבל את פרס חיפה לתקשורת לשנת 2013, על מפעל חיים של "העצמת חופש הביטוי והכתיבה היוצרת למען החברה הישראלית", ובכלל זה על כך שהוא "המייסד, המוציא לאור והעורך הראשי של העיתון היומי והאתר הכלכלי כלכליסט".
בלתאסאר גארסון

בלתאסאר גארסון (ספרדית: Baltasar Garzón; נולד ב-26 באוקטובר 1955) הוא שופט ספרדי מפורסם. מכהן בבית הדין העליון לפלילים בספרד (Audiencia Nacional). 
נולד בכפר טורס שבספרד. בשנת 1998 התפרסם בעולם כאשר הוציא צו מעצר נגד אוגוסטו פינושה, שליט צ'ילה לשעבר, בשל אחריותו לעינויים ורצח של אזרחים ספרדיים בצ'ילה תחת שלטונו. ב-12 בדצמבר 2000 עצר את איל ההון היהודי-רוסי ולדימיר גוסינסקי לפי בקשה להסגרה מרוסיה, אך שחררו כעבור כחודש.
שרדונה

שרדונה (בצרפתית: Chardonnay) הוא זן ענבים המשמש לייצור יין לבן. מקורו של הזן הוא ככל הנראה בבורגון, צרפת. 
השרדונה מתאפיין ביכולותו להסתגל לסביבות שונות, ולשקף את סביבת גידולו (הטרואר) ואת פעולות היינן ביינות המיוצרים ממנו. גפן השרדונה נחשבת נמרצת במיוחד בגידול העלווה שלה, הבא על חשבון השקעת הסוכרים ושאר המשאבים באשכולות הענבים. על מנת להתמודד עם חיסרון זה, מגדלי שרדונה נוהגים לגזום חלק ניכר מעלי הגפן, ואת גפני השרדונה נוטעים בצפיפות, כך ששטח העלווה המרבי יהיה קטן יותר. לשרדונה יכולת הסתגלות טובה למגוון רחב של סוגי קרקעות, אך נראה שהקרקעות המתאימות ביותר לזן הן: גיר, חרס ואבן גיר - האופייניות למולדתו של הזן.
יין לבן בעל כינוי המקור המבוקר מונראשה, שנעשה מענבי שרדונה, נחשב על ידי רבים כיין הלבן היבש המשובח ביותר בעולם.
השרדונה הוא אחד משלושת הזנים המותרים (והלבן היחיד) לייצור שמפניה, לצד הפינו נואר והפינו מונייה.

שרדונה בישראל

השרדונה הוא אחד מזני האיכות הנפוצים ביותר ביינות לבנים בישראל, ומגדלים אותו מנאות סמדר שבערבה ועד לצפון הגליל ולצפון רמת הגולן. חלק גדול מיצרני השרדונה בארץ משתמשים בחביות עץ אלון, אולם קיימים מספר יקבים המייצרים שרדונה ללא מגע עץ, כמו יקב פלטר ויקב בנימינה.
קינאז המופעל על ידי AMP

AMP-activated protein kinase (ובקיצור: AMPK) הוא אנזים מסוג קינאז בעל תפקיד בהומיאוסטאזיס האנרגטי של התא.
האנזים הוא חלבון הטרו-טרימר המורכב משלוש תת-יחידות שיחד מהוות את האנזים התפקודי: מיחידה קטיליטית α, ומשתי תת-יחידות רגולטריות המסומנות ß ו- γ. החלבון שמור מאוד לאורך האבולוציה וחלבונים הומולוגיים לכל 3 תת-היחידות נמצאו בצמחים, שמרים, חרקים ויונקים. החלבון מתבטא במגוון רקמות, כולל הכבד, המוח, ושרירי שלד.
האנזים המשופעל על ידי עליה ברמות AMP תוך תאיות המעידות על ירידה ברמה האנרגטית. השפעול של AMPK גורם להפעלה של מסלולים קטבוליים המייצרים ATP ובמקביל עוצר מסלולים צורכי ATP, בעיקר מסלולים אנאבוליים. הפעלת האנזים מובילה לחמצון חומצות שומן בכבד וקטוגנזה; עיכוב סינתזת כולסטרול, עיכוב ליפוגנזה ועיכוב סינתזת אריגליצרידים; הגברת חמצון חומצות שומן וצריכת גלוקוז על ידי שרירים; מודולציה של הפרשת אינסולין על ידי תאי בטא בלבלב.
חסם הופדינג

בתורת ההסתברות, חסם הופדינג, על שמו של וסילי הופדינג (Hoeffding), הוא חסם עליון על ההסתברות שסכום של משתנים מקריים יהיה שונה מהתוחלת שלו.
חסם הופדינג הוא תוצאה של אי שוויון ברנשטיין.

הגדרה פורמלית

יהיו  משתנים מקריים בלתי תלויים.  בהסתברות 1.
אזי הממוצע שלהם  מקיים לכל t חיובי את האי-שוויונות הבאים (Hoeffding 1963):

שימושים

משמעות החסם היא שההסתברות שמדגם כלשהו מתוך הסתברות, לא יהיה "מדגם מייצג", קטנה באופן מעריכי בגודל המדגם.
לחסם זה חשיבות רבה בתחום של למידת מכונה, מכיוון שהוא נותן אינדיקציה לגבי גודל המדגם שדרוש כדי ללמוד על התפלגות.
יהודה נחמה

ביוגרפיה

נולד בסלוניקי שביוון (אז בשליטת טורקיה) בשנת 1825 (ה'תקפ"ה) ליעקב נחמה, בן למשפחת רבנים מיוחסת. בצעירותו התחנך בתלמוד תורה ובישיבות העיר, שם הוסמך לרבנות ולהוראה. נישא לבתו של הגביר יעקב מודליאנו, ולפרנסתו הקים בית מסחר לספרים שהתפרסם בכל רחבי אירופה.
בשל עיסוקו בספרים, נמשך לתחום הספרות ובילה את רוב זמנו בקריאה, ורכש שליטה בשפות עברית, צרפתית אנגלית ואיטלקית. כשנפטר אביו, הרחיב את עיסוקו למסחר של תבואה, ולשם יצירת קשרים מסחריים עם חברות גדולות בעולם המערבי הרבה לנסוע לערים שונות, שם נפגש עם רבנים ואישי ציבור שונים. למרות עיסוק זה, לא נשללה ממנו האפשרות ללמוד, ובעיקר הקדיש את כשרונותיו וזמנו להרמת מצבם הרוחני של יהודי טורקיה.
כששמע על הקמת חברת כל ישראל חברים בשנת 1863 (ה'תרכ"ג) ראה חובה לייסד לחברה סניף בעירו, ובשנת 1864 (ה'תרכ"ד) הקים וועד מקומי לשם כך, והעמיד בראשו כנשיא את ד"ר משה (מואיז) אלטיני, ושימש כסגנו. יחד הצליחו השניים להניח את התשתית להשכלה ולקדמה בעיר, ולגייס ליוזמה את תמיכתו של הרב אשר קובו, החכם באשי של העיר. בתקופה זו ייסד בעיר בית ספר מודרני בשם "קולג'יו דה פדרה דה פמיליה" והעמיד בראשו כמנהל את שלמה דילהרוזה, אך המוסד לא האריך ימים.
בחודש אוקטובר 1864 (תשרי ה'תרכ"ה) החל להוציא לאור ירחון אנציקלופדי בשם "אל לונאר", שהכיל ידיעות מעולם המדע, תרגומים לספרים בעלי שם, סיפורים, היסטוריה, פולקלור ועוד, ומטרתו הייתה הפצת השכלה יהודית. בתקופה זו הקים בית דפוס פרטי בו הודפסו ספרים של מחברים שונים. בית הדפוס עבד בחשאי, בשל הקשיים הרבים לאישורים מצד הממשל. כשנודע למושל חפזי פחה על בית הדפוס, הורה להחרים את כל הציוד, ולשים את מייסדו במאסר. ההוראה בוטלה לאחר התערבות מצד קונסול ארצות הברית וקונסול בריטניה בסלוניקי.
לאחר ניסיון כושל, בשנת 1873 (ה'תרל"ג) ייסדה ביוזמתו חברת כל ישראל חברים בסלוניקי בית ספר מטעמה, לאחר שרכש לשם כך תמיכה מעשירי העיר.
החל משנת 1875 (ה'תרל"ה) שימש כחבר וועד הקהילה, ובשנת 1878 (ה'תרל"ח) נבחר לשמש כחבר בוועד מיוחד שמטרתו הייתה ביצוע שינויים בתלמוד תורה המקומי, ובמסגרתו הכניס לתלמוד תורה מספר שינויים מועילים. בנוסף שימש כנשיא חברת ביקור חולים המקומית וסייע לרבני העיר במילוי תפקידם, ובשנת 1887 (ה'תרמ"ז) נוסדו בסלוניקי ביוזמתו חברת נפט, מים ורכבת חשמלית, ושימש כסוכן פעיל עבורן.
במסגרת פעילותו להחייאת השפה העברית, ייסד בשנת 1891 (ה'תרנ"א) את חברת "שפת אמת" שמטרתה הייתה החייאת העברית באמצעות לימוד תנ"ך וכתבי עת שונים. כן עמד בקשר מכתבים עם משכילים שונים מרוסיה, אוסטריה, צרפת ובריטניה, בהם שמואל דוד לוצאטו, פרץ סמולנסקין ויום טוב ליפמן צונץ, ואת התכתובת שניהל עמם פרסם בספרו "מכתבי דודים מיין".
הלך לעולמו ב-26 בינואר 1899 (ט"ו בשבט ה'תרנ"ט).
ספרייתו, שהכילה ספרים רבים ונשמרה בקהילה היהודית בסלוניקי, הוחרמה ואבדה עם הגעתו של צבא גרמניה הנאצית אל סלוניקי בחודש מאי 1941, במסגרת מלחמת העולם השנייה.
ירחמיאל צימבל

ביוגרפיה

צימבל נולד בעיירה בראנסק שבפולין למשפחת סוחרים דלת אמצעים, בנם של אברהם טוביה ואלקה ריבה צימבל. (הוריו נספו בשואה עם אחותו הצעירה ומשפחתה בשנת 1942.)
בצעירותו למד צימבל בחדר, ובשנת 1913 עלה לארץ ישראל עם אחותו שושנה (לימים אשתו של בכיר ההגנה, קלמן רדין). לאחר עלייתו שיקר בנוגע לשנת לידתו, על מנת להתקבל ולעסוק בעבודה חקלאית חלוצית. יחד עמו בפרדסי ראשון לציון ופתח תקווה עבדו לוי אשכול ואברהם הרצפלד. לאחר מכן היה זמן מה בין ראשוני העגלונים בירושלים.
כעבור כשבע שנים מעלייתו ביקש להתיישב עם חבריו מקבוצת הפועלים ביהודה, אך הופנה על ידי מרכז הסתדרות הפועלים החקלאיים לתל חי. בעת המאורעות בתל-חי (1 במרץ 1920) השתתף בקרבות ההגנה על החצר, ובשעת נפילתו של יוסף טרומפלדור שהה לצדו. אחותו התיישבה גם היא בתל חי ולקחה חלק בלחימה, אשר תועדה על ידה ביומנה הפרטי ששימש עדות לספרים רבים המגוללים את פרטי הקרב.
בליל ה-2 במרץ הצטרף צימבל כמלווה לשיירת הפצועים שיצאה לצידון. שהותו בלבנון נמשכה עד להשגת רישיונות כניסה לארץ ישראל ולאחר שובו ארצה היה צימבל בין חברי "קבוצת תל חי בראש פינה". במהלך תקופה זו נערכו הבחירות לאספת הנבחרים הראשונה והוא נבחר לשמש חבר ועדת הבחירות המחוזית של צפון הארץ. בעקבות החלטת ועדת הבחירות המרכזית על ביטול מחוז מטולה ונטילת זכות ההצבעה מיושביו, היה צימבל בין המוחים על ההחלטה ובמסגרת מערכת בחירות הפגנתית שערכו במחוז נבחר בבחירות המחאה כנציג תל חי.
בתקופת שהותו בתל-חי נשא לאישה את זהבה רוז'נסקי, חלוצה עולה מפולין ואחות בביתניה. בשנת 1923 נולדה בתם הבכורה רות, הילדה הראשונה של תל-חי, וזמן קצר לאחר מכן, בעקבות איחוד כפר גלעדי ותל חי, עברו לתל עדשים והקימו משק חקלאי. בביתם קלטו את משפחת רעייתו ובשנים מאוחרות יותר את ילדי עליית הנוער.
שנים ארוכות היה צימבל מוכתר המושב וקיים קשרים עם היישובים הערבים הסובבים ונציגי הבריטים. מאוחר יותר נבחר גם לחבר המועצה האזורית עמק יזרעאל וחבר הוועד הפועל של המועצה. בשנת 1947 נבחר להנהלת האגודה השיתופית "אלומה" לפלחה ולמטעים משותפים.
צימבל נפטר ב-21 בפברואר 1971. במותו הותיר שלוש בנות ובן.
בנו גדעון צימבל היה סגן ראש המועצה האזורית עמק יזרעאל וחלל מלחמת יום הכיפורים.
בתו יעל נישאה לסופר, המשורר והמחנך מיכאל דשא.
אימה אמריקאית

רקע כללי

הסדרה היא אנתולוגית וכל עונה נתפסת כמיני-סדרה עצמאית בעקבות קבוצה נבדלת של דמויות ורקעים, ועלילה ייחודית עם התחלה, אמצע וסוף. עם זאת, מרפי הצהיר כי עד סוף הסדרה הצופים יבינו את הקשר שבין העונות השונות. חלק מהאירועים המתרחשים בסדרה הושראו באופן רופף מאירועים אמיתיים.

הפקת הסדרה

היוצרים ריאן מרפי ובראד פלצ'ק החלו לעבוד על הסדרה לפני שהחל שלב ההפקה של הדרמה המוזיקלית "Glee". מרפי רצה לעשות את ההפך ממה שיצר בעבר ובכך החל את עבודתו על "אימה אמריקאית". הוא ציין: "אני הלכתי מ'ניפ/טאק' ל-'Glee' כך שזה הגיוני שארצה לעשות משהו מאתגר וחשוך, ובדומה לפלצ'ק תמיד אהבתי את ז'אנר האימה, לכן זה הרגיש טבעי עבורי". פלצ'ק הסתקרן מהרעיון של שילוב זווית אחרת של ז'אנר האימה והצהיר שהמטרה העיקרית של השניים ביצירת הסדרה היא להפחיד את הצופים: "אנחנו רוצים להוציא את הצופים שלנו מעט משיווי המשקל". בפברואר 2011, הכריזה רשת FX על כך שהזמינה משני היוצרים פיילוט לסדרה אפשרית, כאשר ריאן מרפי ובראד פלצ'ק אחראים על כתיבתה ומרפי מביים, אל השניים צוות דנטה די לורטו כמפיק בפועל. הפקת הסדרה החלה באפריל 2011 וביולי אותה שנה הכריזה רשת FX על הסדרה באופן רשמי.
מההתחלה תכננו שני היוצרים שכל עונה של הסדרה תכיל קו עלילה שונה לחלוטין מקודמתה. לאחר שפרק הסיום של העונה הראשונה שודר, סיפר מרפי על כוונותיו לשנות את צוות השחקנים ומיקום הסדרה בעונה השנייה, למרות זאת אמר גם שחלק מהשחקנים שכיכבו בעונה הראשונה יחזרו לככב גם בשנייה. "השחקנים שחוזרים לעונה השנייה יגלמו דמויות שונות לחלוטין, יצורים, מפלצות וכו'. סיפורי משפחת הרמון נגמרו. השחקנים שחוזרים לעונה השנייה יגלמו דמויות חדשות לחלוטין." בנובמבר 2012 תיאר מנכ"ל רשת FX את הפורמט הטלוויזיוני הייחודי שהסדרה קובעת: "הרעיון של עשיית סדרת טלוויזיה אנתולוגית בדמות מיני-סדרה עם צוות שחקנים מגוון הוכיח עצמו כפורץ דרך וכהצלחה מסחררת ומגמתית."
בכנס הפייליפסט של שנת 2013 השווה היוצר בראד פלצ'ק את הסדרה לסרטי אימה: "בסופו של דבר דרושה מעט חמלה כיוון שאתה מתאהב באותן דמויות בדרך שונה מאשר בסרט. אם אתה רוצה להרוג את כל הדמויות בסרט מלבד אחת, אתה די יכול להתחמק מזה, אך אם אתה מעוניין ליצור סדרת אימה טלוויזיונית יש לך אחריות שונה על הדמויות כיוון שלצופים יש חיבה מסוג אחר אליהן".
מרפי הסביר לאחר מכן שתהליך תכנון עונה אחת של הסדרה לוקח בערך שנה: "אנחנו חושבים תחילה על קו העלילה ולאחר מכן כותבים את הדמויות. זו להקה רפרטוארית, לכן אנחנו 'מזיזים' דמויות סביב ובגלל זה לעיתים אנחנו לא מוצאים תפקיד לשחקן מסוים. כמו שהתחלנו את העונה השנייה, לא העליתי על דעתי שדילן מקדרמוט ישחק את בנה של שרה, אבל חשבתי שככל שנעמיק עם זה, זה ייצא נהדר".
שדה חיטה עם עורבים

היצירה ונסיבות יצירתה

ביצירה מוצג שדה חיטה תחת שמים מעוננים בהם מעופפים עורבים רבים. שלוש דרכים החוצות את השדה מופיעות בציור, כשהדרך במרכז נקטעת באופן לא מוסבר באמצעה. השדות צוירו באובר-סור-אוּאז, שם שהה האמן. במאי 1890, אחרי שנה בה היה מאושפז בגלל מחלת נפש, עזב ואן-גוך את בית החולים בסאן-רמי ועבר לטיפול בקליניקה של פול גאשה באובר-סור-אוּאז הסמוכה לפריז, כדי להיות קרוב לאחיו תיאו שנישא זמן קצר קודם לכן. 
אופיה הקודר של היצירה, הדרך הנקטעת באמצעה והעורבים המעופפים על רקע השמים המעוננים עוררו פירושים המקשרים בין השמים המעוננים והעורבים המעופפים לדיכאונו ולמותו הקרב של ואן גוך. פירושים אלו אינם מעוגנים במציאות חייו של ואן גוך, שהעדיף תמיד ציור שמים מעוננים וסוערים, ושבמכתביו לתאו התייחס לעורבים תמיד כיישויות נבונות ומעוררות תקווה דווקא, והיה מודע היטב כי שימוש נבון בהם ייפה את יצירתו.
בסרט "התשוקה לחיים" ובסרט "וינסנט ותיאו" הוצגה היצירה כאחרונה אותה השלים ואן גוך, וכמעין 'מכתב התאבדות', אך חוקרי יצירתו של ואן גוך, כמו יאן הולסקר ורונלד פיקבאנס, מתארכים אותה ל-9 עד ל-10 ביולי, מועד שאחריו הספיק ואן גוך ליצור עוד כמה ציורים.
אחרי מותו של ואן גוך נותרה היצירה רכוש המשפחה והיום היא מוצגת במוזיאון ואן גוך שבאמסטרדם.

אזכורים תרבותיים

היצירה הוחייתה בפרק החמישי בסרטו של אקירה קורוסאווה "חלומות", וגם בסרט Loving Vincent המתחקה אחר חייו ומותו של ואן גוך. היצירה הוצגה בסרט "התשוקה לחיים" של וינסנט מינלי (1956) כביטוי היצירתי האחרון של ואן גוך, המתאבד בסרט מייד אחרי השלמת הציור. סמיכות אירועים דומה מוצגת גם בסרט "וינסנט ותיאו" משנת 1990.
אייל ורד

ביוגרפיה

נולד בשנת תשל"ב בפתח תקווה לאשר ולניצה.
למד בישיבת בני עקיבא נחלים, ובהמשך בישיבת ההסדר 'הגולן' שבחיספין. שירת בצבא בשריון בחטיבה 188, ומשרת כרב חטיבה 679 במילואים בדרגת סרן.
בסיום לימודיו בישיבת הגולן, המשיך ללימודים בכולל 'חזון אלחנן' בעיר דוד בירושלים. שימש כר"מ בישיבת 'נצר מטעי'. לימד בבתי מדרש שונים ביניהם: מכינת 'עצמונה', 'בית מדרש לסטודנטים' באריאל, 'מדרשה לבנות' במכללת אריאל, 'ישיבה תיכונית דימונה', "תוכנית אורייתא" של לימוד תורה לבנות שירות לאומי, מרצה ב'מכון בניין שלם' בקורס להכשרת מדריכי חתנים.
תלמיד ב'בית המדרש להתחדשות' וחבר בצוות המנחים מטעם 'בית המדרש להתחדשות'.
מרצה מומחה במאגר המרצים של משרד החינוך. ר"מ ב'מכון מאיר', מלמד ומעביר סדנאות בבית המדרש 'מר"ץ' במסגרת הכשרת רבני קהילות.
חבר סגל ב'מדרשה לנשים' בבר-אילן, יועץ תוכן חינוכי ב'ערוץ מאיר לילדים' בטלוויזיה ובאינטרנט, ומכהן כרב קהילת 'יחדיו' בפתח-תקווה.
משנת 2015 מכהן כחבר הנהלת 'ארגון רבני צהר'.
הרב ורד כותב בבמות תורניות רבות, ביניהם ניתן למנות טור שבועי מזה מספר שנים בעלון השבת באהבה ובאמונה.
הרב מגיש תוכנית רדיו "לך אמר ליבי",עבודת ה' ופתיחת הלב על ציר הזמן והנפש. התוכנית משודרת בכל יום שני ב-22:00 ברדיו גלי ישראל.
משיב באופן קבוע לשאלות ותשובות מטעם ארגון רבני צוהר באתר ynet.
נשוי למיכל, יועצת חינוכית, ומדריכה באגף שפ"י של משרד החינוך, מחוז דרום. אב לשישה ילדים ומתגורר בשכונת הדר גנים שפתח תקווה.
הארמייה ה-11 (ברית המועצות)

היסטוריה

היחידה הוקמה ב-7 בספטמבר 1939 על בסיס היחידות שהיו ממוקמות במינסק. היא השתתפה בפלישת ברית המועצות לפולין לאחר סיום הפלישה וסיפוח המדינות הבלטיות הארמייה התמקמה בליטא הסובייטית.  
ביוני 1941 ארמייה ה-11 החלה בקרבות מיגננה באזור. כבר בימים הראשונים מטה הארמייה איבד את השליטה על הכוחות והם החלו בנסיגה לא מאורגנת מזרחה. יתרה מכך, מטה הארמייה איבד את הקשר עם סטבקה והערכה הייתה שאנשי הפיקוד העליון של הארמייה נפלו בשבי. בתחילת יולי 1941 חלק קטן מהיחידות הצליח להתרכז באזור פולוצק ונפגש עם מטה הארמייה. באותה עת הארמייה איבדה כ-60% הכוח שלה וכ-75% מהציוד.
במהלך יולי 1942 הארמייה ה-11 שתוגברה בכוח אדם וציוד השתתפה במבצע דמיאנסק. בתחילת אפריל 1943 הארמייה העוברה לעתודה ורוב יחידותיה הועברו לארמייה ה-68. במהלך שנת 1943 היא לחמה באזור בריאנסק. במהלך דצמבר 1943 יחידותיה פוזרו בין ארמייה ה-48 וארמייה ה-63 והמטה שלה הועבר לעתודה.